
A programozási készségek és eredmények összefüggése néhány szociális és motivációs hatással első éves mérnökinformatikus hallgatóknál

A felsőoktatási tapasztalatok általában arra mutatnak, hogy az informatikusképzések egyik nehézségét a programozási tantárgyak megfelelő szintű elsajátítása jelenti. Az elmúlt másfél-két évtized hazai és külföldi kutatásai részben a programozáshoz szükséges készségek részletes feltárására irányultak, részben azokat a módszertani lehetőségeket – pl. robotokkal vagy más eszközökkel való tanulás – vizsgálták, amelyek alkalmasak lehetnek a programozásoktatás hatékonyságának növelésére.
A dolgozatban bemutatott vizsgálat elsősorban azokat a tényezőket igyekszik feltárni, amelyek hatással lehetnek a felsőoktatásban programozást tanuló hallgatók felkészültségére, motivációjára, programozással kapcsolatos önértékelésére és sikerességére. A vizsgálatban két egyetem (DUE, NJE) mérnökinformatikus és rokon szakos hallgatói (n = 368) vettek részt. A három mérési pont (az első félév eleje, -vége, második félév vége) mindegyikében kérdőíves mérést szerveztünk, a második mérési pontban tudásmérő tesztet is alkalmaztunk.
Beszámolónkban a befolyásoló tényezőket több csoportban elemezzük. Egyrészt a család mint lehetséges pályára szocializáló közeg hatását vizsgáltuk. A korábbi programozástanulásból adódó tapasztalat szerepe jelentette a hatások második csoportját. Harmadrészt a korábbi tanulmányok hatására kialakuló, a programozáshoz kapcsolódó énkép hatását elemeztük. A beszámolóban bemutatjuk az egyes tényezők változását az egyetemi oktatás során, továbbá a hatásukat a tudásmérő teszt eredményeire és a motivációra.
Az eredmények hasznosíthatók egyrészt a hallgatói csoportok kialakítása, másrészt a tananyagnak a mért tényezők alapján történő eltérő elrendezése, nem utolsósorban az oktatás során használt módszerek kiválasztása során.



